b'\n_START_ARTICLE_\nZavarivanje laserskim snopom\n_START_PARAGRAPH_\nZavarivanje laserskim snopom ili lasersko zavarivanje primjenjuje se uglavnom u elektronici (zavarivanje televizijskih cijevi), medicini (sr\xc4\x8dani stimulator ili engl. pacemaker), finoj mehanici, automobilskoj industriji (krovovi, vrata, podovi) i drugdje. Za zavarivanje, navarivanje i rezanje va\xc5\xbene su dvije vrste lasera i to: laser s \xc4\x8dvrstom jezgrom Nd:YAG (ili YALG) s valnom duljinom svjetlosnog zra\xc4\x8denja 1,06 \xce\xbcm i plinski CO\xe2\x82\x82 laser s valnom duljinom svjetlosnog zra\xc4\x8denja 10,6 \xce\xbcm. Talinu zavarenog spoja treba za\xc5\xa1tititi dodatnim za\xc5\xa1titnim plinom, kao na primjer sa 100% argonom, ili plinskom mje\xc5\xa1avinom 80% argona + 20% ugljikovog dioksida, plinskom mje\xc5\xa1avinom argona s 1 \xe2\x80\x93 2% kisika (za zavarivanje Nd:YAG laserom), ili s helijem, argonom, du\xc5\xa1ikom (za zavarivanje plinskim CO\xe2\x82\x82 laserom). _NEWLINE_Laser je opti\xc4\x8dko poja\xc4\x8dalo i zraci monokromatsko (jednobojno) i koherentno (vremenski i prostorno simetri\xc4\x8dno) svjetlosno zra\xc4\x8denje, koje je mogu\xc4\x87e fokusirati na veoma malu povr\xc5\xa1inu, s veoma velikom gusto\xc4\x87om snage (do 10 MW/mm\xc2\xb2), a temperatura mo\xc5\xbee iznositi i vi\xc5\xa1e od milijun Celzijevih stupnjeva. Ovaj postupak se izvodi uz primjenu dodatnog materijala ili bez njega. Mogu\xc4\x87e je zavarivanje metala vrlo malih debljina, od samo nekoliko stotinka milimetra, pa sve do 40 mm debljine, uz za\xc5\xa1titu neutralnim (inertnim) plinom. _NEWLINE_Zavarivanje laserskim snopom se koristi za zavarivanje metala visokih temperatura tali\xc5\xa1ta, kao i onih koji se ina\xc4\x8de te\xc5\xa1ko zavaruju, kao npr. bakar, nikal, aluminij, nehr\xc4\x91aju\xc4\x87i \xc4\x8delik, titanij, niobij, a mogu se spajati i raznorodni metali kao \xc5\xa1to su volfram i \xc4\x8delik. Stvara se vrlo uzak \xc5\xa1av \xc5\xa1irine svega 1 do 2 mm, \xc4\x8dak i kod vrlo velikih debljina spajanih dijelova. Vrlo je kratkotrajno djelovanje laserskog snopa, naj\xc4\x8de\xc5\xa1\xc4\x87e do 2 ms, u nekim slu\xc4\x8dajevima uz pulsiranje od 1 do 10 puta u sekundi. U praksi su naj\xc4\x8de\xc5\xa1\xc4\x87i primjeri zavarivanja laserskim snopom titanijevog \xc4\x8delika kod gradnje nuklearnih podmornica, izrade turbinskih lopatica, raznih kombinacija metala i keramike, itd. Primjenjuje se i u svemirskoj tehnologiji, te u elektroni\xc4\x8dkoj industriji za spajanje dijelova izuzetno malih debljina, naj\xc4\x8de\xc5\xa1\xc4\x87e ne debljih od 0,5 mm. _NEWLINE_Visoka gusto\xc4\x87a snage kod laserskog zavarivanja omogu\xc4\x87uje zavarivanje s malim unosom topline u materijal, zbog \xc4\x8dega dolazi do vrlo visokih brzina ohla\xc4\x91ivanja. Velike brzine ohla\xc4\x91ivanja, kod zavarivanja \xc4\x8delika, dovode do velikog porasta tvrdo\xc4\x87e u podru\xc4\x8dju zavarenog spoja. Pokazalo se da s time povezano jako o\xc4\x8dvrsnu\xc4\x87e u odnosu na osnovni materijal, ne djeluje bezuvjetno negativno na mehani\xc4\x8dka svojstva zavarenog spoja. To je posljedica uske zone utjecaja topline, malih dimenzija zavara i sitnozrnate mikrostrukture. Time se lasersko zavarivanje zna\xc4\x8dajno razgrani\xc4\x8duje od konvencionalnih postupaka zavarivanja. Granica dobre zavarljivosti nelegiranih konstrukcijskih \xc4\x8delika konvencionalnim postupcima zavarivanja iznosi 0,22% ugljika u kemijskom sastavu, \xc5\xa1to pribli\xc5\xbeno odgovara tvrdo\xc4\x87i 350 HV u zavarenom spoju. Ako je stanje naprezanja u zavarenom spoju povoljno (nema ukru\xc4\x87enja konstrukcije), pri laserskom zavarivanju mogu se dobiti zavari bez pukotina i kod sadr\xc5\xbeaja ugljika u \xc4\x8deliku 0,6%, a tvrdo\xc4\x87a mo\xc5\xbee iznositi od 650 do 700 HV. Ali tada se ne mo\xc5\xbee sa sigurno\xc5\xa1\xc4\x87u tvrditi da su postignuta dovoljna mehani\xc4\x8dka svojstva \xc4\x8dvrsto\xc4\x87e i \xc5\xbeilavosti.'